इसके उलट दूसरी विदेशी भाषाओँ को देखें, खासकर अँग्रेजी को जिसकी नकल हिंदी करती आ रही है - तो स्थिति बिल्कुल उलट है। उन भाषाओं ने लोक से अपनी करीबी बनाई। अँग्रेजी ने अपने को बहुत पहले लैटिन से अलग कर लिया। वह एक स्वतंत्र भाषा बन गई। लैटिन पर निर्भर नहीं रही। यहाँ तक कि तकनीकी और वैज्ञानिक शब्दावली के स्तर पर भी उसने अपने शब्द गढ़े। मगर हिंदी अब भी संस्कृत की पिछलगुआ बनी हुई है। नतीजा यह हुआ है कि तकनीकी शब्दावली की दुरूहता की वजह से विज्ञान, गणित जैसे तकनीकी विषयों का हिंदी माध्यम से अध्ययन कठिन बना हुआ है। विद्यार्थी तकनीकी शब्दों को बस रट लेता है, उनका बोध उसे नहीं हो पाता। शायद यही वजह है कि हमारी पूरी शिक्षा-प्रणाली बोध के बजाय जानकारी यानी रटंत विद्या पर केंद्रित होती गई है।